Procurorii cer strămutarea procesului lui Vlad Pascu de la Judecătoria Mangalia
Procurorii Parchetului de pe lângă Judecătoria Mangalia au solicitat judecătorilor Curţii de Apel Constanţa strămutarea procesului în care este judecat Vlad Pascu, şoferul drogat care anul trecut a accidentat mortal doi tineri şi a rănit alţi trei, în localitatea 2 Mai, transmite Agerpres.
Conform portalului instanţelor de judecată, cererea a fost înregistrată marţi pe rolul Curţii de Apel Constanţa, fiind stabilit termenul de 2 aprilie la care instanţa se va pronunţa cu privire la respectiva solicitare.
La termenul din 14 martie al procesului în care este judecat Vlad Pascu, acesta a recunoscut, în faţa instanţei de la Judecătoria Mangalia, faptele de care este acuzat de către procurori, având astfel posibilitatea de a beneficia de reducerea pedepsei.
Pascu nu a fost adus în sala de judecată, el participând la şedinţă prin intermediul sistemului online.
Unul dintre avocaţii familiilor îndoliate a depus o cerere de schimbare a încadrării juridice a faptei, din ucidere din culpă, în omor calificat.
Totodată, părinţii celor doi tineri decedaţi au solicitat recuzarea judecătoarei care se ocupă de acest caz, cerere ce a fost respinsă.
Instanţa a fixat un nou termen de judecată pentru data de 4 aprilie, ora 10.00.
Primul termen pe fond în acest dosar a fost pe 22 februarie. Cauza a fost amânată în condiţiile în care, potrivit avocatului Adrian Cuculis, care reprezintă familia tinerei moarte în accidentul rutier, unul dintre avocaţii lui Pascu s-a retras din dosar, iar cel de-al doilea a anunţat că nu poate participa la termenul din 22 februarie pentru că este la o acţiune de protest alături de colegi din Baroul Bucureşti.
Pe 11 octombrie 2023, procurorii Parchetului de pe lângă Judecătoria Mangalia au anunţat că inculpatul Vlad Pascu, din Bucureşti, a fost trimis în judecată, în stare de arest preventiv, pentru comiterea infracţiunilor de ucidere din culpă, vătămare corporală din culpă, conducerea unui vehicul sub influenţa alcoolului sau a altor substanţe şi părăsirea locului accidentului.
"În sarcina inculpatului s-a reţinut că, în dimineaţa zilei de 19.08.2023, a condus pe drumurile publice un autovehicul, sub influenţa substanţelor psihoactive, iar, la intrare în localitatea 2 Mai, a acroşat un grup de persoane care se deplasau pe marginea drumului. În urma impactului, a rezultat decesul numiţilor O.A.S. (21 ani) şi D.R.M. (20 ani), precum şi vătămarea corporală a numiţilor B.D.D. (18 ani), C.V.A. (20 ani) şi I.C.I. (20 ani). De asemenea, se reţine că, după producerea accidentului, inculpatul a părăsit locul accidentului", au transmis la acea dată procurorii.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank